Gw mau tau Sejarah dari Kepulauan Ryukyu. Jelasin dalam bahasa melayu

Lama dahulu, kepulauan ini diperintah oleh sebuah negara berdaulat iaitu Kerajaan Ryukyu, yang taklukannya dari Pulau Yonaguni di barat daya hingga Amami Ōshima di utara. Pada tahun 1372, Kerajaan Ryukyu menjadi negeri ufti Dinasti Ming.

Pada tahun 1609, Shimazu Tadatsune, Pemerintah Satsuma, menyerang Kerajaan Ryūkyū dengan armada 13 buah kapal jong dan 2,500 orang samurai, lalu mewujudkan pemerintahan pertuanan terhadap kepulauan itu. Pihak Shimazu tidak banyak menerima tentangan penduduk Ryukyu yang kekurangan keupayaan tentera lalu dititah oleh Raja Shō Nei agar menyerah kalah secara aman daripada menderita akibat kehilangan nyawa yang tersayang. Semenjak itu, raja-raja Ryukyu menunaikan ufti kepada shogun Jepun dan juga maharaja China.

Pada tahun 1879, kerajaan Meiji mengumumkan pengilhakan kepulauan Ryukyu dalam empayar Jepun. Penghantar utusan raja Ryukyu pernah melutut di hadapan Zongli Yamen, pejabat hal-ehwal luar negara China di Beijing, selama tiga hari, untuk merayu agar pulau mereka tidak dipisahkan dari negara China. Negara China yang dilumpuhkan akibat korupsi dalaman dan pendudukan penjajah, terpaksa mengetepikan permohonan untuk perlindungan ketenteraan. Sebaliknya, China melakukan bantahan diplomatik dan meminta bekas Presiden Amerika Syarikat Ulysses S. Grant untuk menimbang tara kedudukan Ryukyu. Keputusan Grant menyebelahi Jepun atas alasan bahawa tuntutan Jepun kepada pulau itu adalah lebih kukuh, tanpa menghiraukan tuntuan penduduk asli Ryukyu kepada pulau ini.

Ketika Ryukyu diilhakkan, tentera Jepun membunuh para pentadbir dan orang awam Ryukyu yang menentang pengambilalihan Jepun. Wilayah Kerajaan Ryukyu kemudian diserap ke dalam Wilayah Satsuma di utara. Kemudian, dari kepulauan Ryukyu dan Satsuma, terbentuknya wilayah baru iaitu Okinawa Prefecture, setelah pembahagian pentadbiran Jepun dirombak semula. Pendidikan Jepun diwajibkan kepada anak-anak Ryukyu yang menetapkan agar mereka diajar berbahasa Jepun, mengamalkan budaya dan identiti Jepun, serta dilarang bertutur dalam bahasa asli mereka.

Kegiatan ketenteraan di pulau ini sebelum dan semasa Perang Dunia Kedua, khususnya Pertempuran Okinawa, meninggalkan natijah yang dahsyat kepada warga Okinawa. Kehilangan nyawa ramai orang awam menyebabkan mereka berasa tertindas oleh tentera Jepun dan Amerika. Okinawa kekal sebagai wilayah termiskin di Jepun sehingga kini.

Pihak Amerika Syarikat diberikan kuasa pentadbiran Kepulauan Ryukyu dari selatan garis lintang 29°N bersama kepulauan Pasifik yang lain, mengikut Perjanjian Damai San Francisco antara Pihak Berikat dan Jepun. Penguasaan tentera AS di Okinawa bermula dengan penubuhan Majlis Penasihat Okinawa pada tahun 1945. Pertubuhan tersebut lambat-laun menjadi kerajaan Kepulauan Ryukyu yang wujud dari tahun 1952 hingga 1972, apabila kedaulatannya diserahkan kepada Jepun.

Kini, timbulnya beberapa isu mengenai sejarah Ryukyu. Sesetengah orang Ryukyu dan orang Jepun berpendapat bahawa warga Ryukyu adalah berbeza dari golongan majoriti Yamato. Sesetengah penduduk asli Ryukyu mendakwa bahawa kerajaan pusat mendiskriminasi mereka dengan membenarkan begitu ramai askar Amerika berpangkalan di Okinawa padahal kehadiran tentera asing itu jarang sekali di tanah besar. Lebih-lebih lagi, ada yang bercadang agar Ryukyu berpisah dari Jepun.

Walau apapun, kepulauan Ryukyu terkenal sebagai tempat kelahiran sebilangan seniman terkenal, seperti kugiran Begin dan Orange Range, penyanyi Namie Amuro dan Gackt, dan juga kumpulan Da Pump.